Diari Oficial de la Generalitat Valenciana


Sumari del DOGV 8069, del 23-06-2017 (2017/5528)

RESOLUCIÓ de 2 de juny de 2017, de la consellera de Sanitat Universal i Salut Pública, per la qual es convoca l'acció concertada per a la gestió, l'organització i la tramitació dels desplaçaments de persones en tractament de la malaltia renal crònica avançada mitjançant hemodiàlisi.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8069

Data del DOGV
:   23-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5528


Data del document
:   02-06-2017

Organisme emissor
:   Conselleria de Sanitat Universal i Salut Pública

Tipus de document
:   Resolució

Correcció d'errades

 Descriptors 

:   * Conselleria de Sanitat Universal i Salut Pública

RESOLUCIÓ de 2 de juny de 2017, de la consellera de Sanitat Universal i Salut Pública, per la qual es convoca l'acció concertada per a la gestió, l'organització i la tramitació dels desplaçaments de persones en tractament de la malaltia renal crònica avançada mitjançant hemodiàlisi. [2017/5528]  
Fets  
1. Amb data 7 d'octubre de 2016, es publica en el DOUE la licitació de l'expedient 231/2016, per a la contractació de serveis de tractament de la malaltia renal crònica avançada mitjançant hemodiàlisi.  
2. Els pacients sotmesos al tractament d'hemodiàlisi responen generalment al de persones majors amb dificultats de mobilitat i molt dependents, i el mitjà de trasllat al centre és un dels elements que subjectivament més marca la seua qualitat de vida, trasllat que ha de realitzar, com a mínim, tres vegades a la setmana i habitualment durant la resta de la seua vida. Aquests pacients, en la majoria dels casos, s'han de desplaçar als centres contractats pels seus propis mitjans, i sol·licitar un reembossament de despeses, en els termes de l'Ordre de 26 d'abril de 2002, de la Conselleria de Sanitat, per la qual es regula el transport no concertat d'usuaris i dietes d'hostalatge i manutenció en l'àmbit de la Comunitat Valenciana.  
3. Les associacions de pacients són les que, tradicionalment, col·laboren amb aquests malalts en la gestió i l'organització d'aquests desplaçaments a la Comunitat Valenciana i a la resta del territori nacional, per l'especial sensibilitat cap a aquests.  
4. La Conselleria de Sanitat Universal i Salut Pública ha regulat l'acció concertada, establint les condicions a què s'ha de sotmetre la realització d'acords amb entitats públiques o entitats privades sense ànim de lucre, per a la prestació a les persones de serveis de caràcter sanitari, amb mitjans aliens a la xarxa pròpia del sistema públic sanitari de la Comunitat Valenciana.  
5. El director general d'Assistència Sanitària, amb data 2 de maig de 2017, ha emés un informe en el qual es justifica la necessitat i la urgència de concertar la gestió, l'organització i la tramitació de desplaçaments de persones en tractament de la malaltia renal crònica avançada mitjançant hemodiàlisi amb entitats contractades amb la Conselleria de Sanitat Universal i Salut Pública.  
  
Fonaments de dret  
1. La Llei 14/1986, de 25 d'abril, general de sanitat, en l'article 90.  
2. La Llei 10/2014, de 29 de desembre, de la Generalitat, de salut de la Comunitat Valenciana.  
3. El Reial decret 1030/2006, de 15 de setembre, modificada pel Reial decret llei 16/2012, de 20 d'abril, de mesures urgents per a garantir la sostenibilitat del Sistema Nacional de Salut i millorar la qualitat i seguretat de les seues prestacions.  
4. Llei 7/2017, de 30 de març, de la Generalitat, sobre acció concertada per a la prestació de serveis a les persones en l'àmbit sanitari.  
  
5. El Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat.  
6. El Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública.  
7. Ordre 3/2017, de la Conselleria de Sanitat Universal i Salut Pública, per la qual es regula l'acció concertada per a la prestació de serveis a les persones en l'àmbit sanitari.  
8. Llei 39/2015, d'1 d'octubre, del procediment administratiu comú de les administracions públiques.  
9. Llei 40/2015, d'1 d'octubre, de règim jurídic del sector públic.  
  
  
Vist tot això, resolc:  
  
Primer  
Convocar l'acció concertada per a la prestació de serveis a les persones en l'àmbit sanitari per a la gestió, l'organització i la tramitació de desplaçaments de persones en tractament de la malaltia renal crònica avançada mitjançant hemodiàlisi amb entitats contractades en la Conselleria de Sanitat Universal i Salut Pública, d'acord amb el model que figura com a annex I a aquesta resolució.  
  
Segon  
Declarar la urgència d'aquesta convocatòria d'acció concertada de gestió, organització i tramitació de desplaçaments de persones en tractament de la malaltia renal crònica avançada mitjançant hemodiàlisi amb entitats contractades en la Conselleria de Sanitat Universal i Salut Pública, d'acord amb l'informe justificatiu emés pel director general d'Assistència Sanitària previst en l'article 8é1 de l'Ordre 3/2017, de la Conselleria de Sanitat Universal i Salut Pública, per la qual es regula l'acció concertada per a la prestació de serveis a les persones en l'àmbit sanitari.  
  
Tercer  
Aprovar les condicions administratives i tècniques, els requisits aplicables a l'acció concertada; així com les seues condicions econòmiques, atenent les tarifes màximes o mòduls que figura com a annex III a aquesta resolució.  
  
Quart. Ordenar la publicació d'aquesta resolució en el DOGV.  
Contra la present resolució, que posa fi a la via administrativa, les persones interessades podran interposar recurs contenciós administratiu davant de Tribunal Superior de Justícia de la Comunitat Valenciana, en el termini de dos mesos comptadors des de l'endemà de la recepció de la notificació. Així mateix, amb caràcter potestatiu, es podrà interposar recurs de reposició, en el termini d'un mes des de l'endemà de la notificació, davant del mateix òrgan que ha dictat la resolució. Tot això de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades puguen exercitar, si és el cas, qualsevol altre recurs que estimen procedent.  
  
  
València, 2 de juny de 2017.- La consellera de Sanitat Universal i Salut Pública: Carmen Montón Giménez.  
  
  
  
ANNEX I  
Convocatoria de l'acció concertada per a la gestió, l'organització i la tramitació dels desplaçaments de persones en tractament de la malaltia renal crònica avançada mitjaçant hemodiàlisis amb entitats contractades amb la Conselleria de Sanitat Universal i Salut Pública.  
  
1. Objecte, àmbit d'aplicació i modalitat d'acció concertada  
S'estableix, com a objecte de la convocatòria, l'acció concertada per a la gestió, l'organització i la tramitació de desplaçaments de persones en tractament de la malaltia renal crònica avançada mitjançant hemodiàlisi amb entitats contractades en la Conselleria de Sanitat Universal i Salut Pública  
L'àmbit d'aplicació és la Comunitat Valenciana, i els beneficiaris són les persones que ostenten la condició d'assegurat o beneficiari de conformitat amb el que estableix el Reial decret 1192/2012, de 3 d'agost, pel qual es regula la condició d'assegurat i de beneficiari a l'efecte de l'assistència sanitària a Espanya, a càrrec de fons públics, a través del Sistema Nacional de Salut, així com els pacients als quals és aplicable el Decret llei 3/2015, de 24 de juliol, del Consell, pel qual es regula l'accés universal a l'atenció sanitària en la Comunitat Valenciana que formen part de la capita dels departaments de salut de la Conselleria de Sanitat Universal i Salut Pública de la present convocatòria, així com del Consorci Hospital General Universitari de València, adherit al present acord.  
Així mateix, s'atendran els pacients derivats d'altres comunitats autònomes de conformitat amb el que estableix la Llei 3/2003, de 28 de maig, de cohesió i qualitat del Sistema Nacional de Salut, així com pacients comunitaris o extracomunitaris d'acord amb el que estableixen els reglaments comunitaris de coordinació de Sistemes de Seguretat Social o convenis bilaterals subscrits per l'Estat espanyol en matèria d'assistència sanitària.  
La modalitat d'acció concertada que es convoca és de caràcter singular per a cada una de les províncies de la Comunitat Valenciana, i se subscriuran exclusivament amb una entitat, en cada una de les províncies, a la que s'atribueix la completa prestació de la gestió, l'organització i la tramitació dels desplaçaments de persones en tractament de la malaltia renal crònica avançada mitjançant hemodiàlisi amb entitats contractades en la Conselleria de Sanitat Universal i Salut Pública.  
  
  
2. Lloc i termini de presentació  
2.1. D'acord amb el que estableix l'article 8 de l'Ordre 3/2017, de la Conselleria de Sanitat Universal i Salut Pública, per la qual es regula l'acció concertada per a la prestació de serveis a les persones en l'àmbit sanitari, les sol·licituds per a la participació en la present convocatòria, s'hauran de dirigir a la direcció general de Recursos Humans i Econòmics, mitjançant la presentació de la sol·licitud telemàtica, i els corresponents impresos d'instància normalitzats es podran presentar en qualsevol dels registres d'entrada dependents de la Conselleria de Sanitat Universal i Salut Pública, sense perjuí del que estableix la legislació sobre el procediment administratiu comú vigent. La presentació de la sol·licitud implica l'acceptació de les bases reguladores.  
  
Tots els models dels impresos d'instància, declaracions responsables requerides en aquesta convocatòria estaran disponibles en www.gva.es, accedint a la Guia PROP, «tràmits i serveis», a partir de la publicació d'aquesta convocatòria en el Diari Oficial de la Generalitat Valenciana.  
  
2.2. El termini per a la presentació de sol·licituds d'acció concertada convocades mitjançant la present resolució serà de 15 dies hàbils, comptadors des de l'endemà de la publicació de la present convocatòria en el Diari Oficial de la Generalitat Valenciana.  
  
3. Requisits de les entitats  
D'acord amb l'article 2.c) de la Llei 7/2017, d'acció concertada, les entitats públiques o privades sense ànim de lucre no vinculades o creades ad hoc per altra empresa o grup d'empreses amb ànim de lucre, entre els fins de les quals estiga el suport i col·laboració de pacients amb malaltia renal crònica, que vullguen participar en la present convocatòria, hauran de complir els requisits establits en l'article 6 de l'Ordre 3/2017, d'1 de març, de la Conselleria de Sanitat Universal i Salut Pública, per la qual es regula l'acció concertada per a la prestació de serveis a les persones en l'àmbit sanitari.  
  
4. Documentació que s'ha de presentar  
4.1. La sol·licitud ha d'estar acompanyada de la documentació següent, en compliment del que disposa l'article 6 de l'Ordre 3/2017, de la Conselleria de Sanitat Universal i Salut Pública:  
a) Certificat d'autorització administrativa a l'entitat.  
b) Certificat d'inscripció en vigor de l'entitat en el registre públic corresponent.  
c) Declaració responsable d'estar al corrent en les obligacions tributàries i de la Seguretat Social.  
d) Declaració responsable de no estar sotmés a les prohibicions de contractar amb l'Administració, d'acord amb l'article 60 del text refós de la Llei de contractes del sector públic, ni estar sotmés en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions.  
e) Declaració responsable de subscriure una assegurança de responsabilitat civil que cobrisca els serveis o l'activitat concertada anual durant el període de vigència d'aquesta acció concertada.  
f) Acreditació de solvència financera, segons el model de l'annex II de la resolució d'aquesta convocatòria.  
g) Acreditació de solvència tècnica, segons el model de l'annex II de la resolució d'aquesta convocatòria.  
h) Declaració d'experiència, en el servei objecte de l'acció concertada, segons l'annex II de la resolució d'aquesta convocatòria.  
i) Acreditació de la titularitat o de disponibilitat dels mitjans materials, per qualsevol títol jurídic vàlid per a la realització de l'objecte de la present convocatòria, per un període no inferior al període de vigència d'aquesta acció concertada, segons l'annex II de la resolució d'aquesta convocatòria.  
j) Declaració responsable sobre el compliment del que estableix la normativa de prevenció de riscos laborals, plans d'autoprotecció, plans o mesures d'emergència.  
4.2. A més, les entitats hauran de presentar una memòria descriptiva del servei a realitzar on indicaran:  
a) Oferta econòmica del servei oferit per a la gestió, l'organització i la tramitació dels desplaçaments de persones en tractament de la malaltia renal crònica avançada mitjançant hemodiàlisi amb entitats contractades en la Conselleria de Sanitat Universal i Salut Pública, i es desglossarà, si és el cas, l'IVA.  
b) La relació nominal de la plantilla de personal del servei, on s'especificarà el tipus de contracte, la duració i l'antiguitat en l'entitat.  
c) La planificació, la coordinació i les bones pràctiques amb les adjudicatàries del contracte del servei de tractament de la malaltia renal crònica avançada mitjançant hemodiàlisi, expedient número 231/2016.  
d) Relació bones pràctiques socials i gestió de personal, en relació amb la creació d'ocupació per a persones amb un grau de discapacitat igual o superior al 33 % i les mesures de promoció de la igualtat efectiva d'homes i dones en el mercat de treball.  
4.3. La presentació de la sol·licitud suposa que l'entitat autoritza els funcionaris de la direcció general de Recursos Humans i Econòmics perquè puguen obtindre directament la comprovació de les dades d'estar al corrent dels pagaments amb l'Agència Tributària Estatal i amb la hisenda autonòmica, i amb la Tresoreria de la Seguretat Social, així com les dades d'identitat i, si és el cas, residència, d'acord amb el que disposa el Decret 165/2010, de 8 d'octubre, del Consell, pel qual s'estableixen les mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic.  
  
5. Formalització dels acords d'acció concertada  
Els acords d'acció concertada que s'estableixen a l'empara d'aquesta resolució es formalitzaran mitjançant document administratiu d'acord amb el que preveu l'article 9 de l'Ordre 3/2017, de la Conselleria de Sanitat Universal i Salut Pública, en el qual es facen constar els drets i les obligacions recíproques, així com les característiques concretes del servei i altres circumstàncies derivades de la present convocatòria i de les condicions tècniques i administratives de l'acord d'acció concertada.  
  
En el moment de la formalització de l'acord d'acció concertada s'haurà d'acreditar amb originals, o còpies degudament compulsades, els requisits exigits per a poder subscriure l'acord d'acció concertada.  
  
  
6. Vigència de l'acord d'acció concertada  
El règim del present acord d'acció concertada tindrà una vigència d'un any des de la data de formalització, i es podran prorrogar de forma successiva, anualment i de mutu acord, fins una duració màxima de 5 anys incloses les pròrrogues.  
La vigència per a cada província es podrà iniciar progressivament per departaments de salut, a mesura que s'inicie l'execució del contracte del servei de tractament de la malaltia renal crònica avançada mitjançant hemodiàlisi, expedient número 231/2016.  
  
7. Pressupost  
El pressupost màxim de l'acord s'ha determinat considerant el valor estimat total de les prestacions a realitzar per al període inicial de l'1 de juliol de 2017 al 30 de juny de 2018 que figura en l'apartat 6 de la present convocatòria. L'IVA està inclòs en l'import màxim estimat per a totes aquelles activitats en què siga aplicable.  
  
Pressupost de l'acord 07/2017 € 06/2018  
Total pressupost 223.573,84 -  
  
  
Ja que l'inici de l'acord es demora més enllà de l'1 de gener de 2017, el pressupost d'aquest acord d'aquest exercici s'ajusta a l'1 de juny de 2017, si es demorara més s'ajustaria proporcionalment prorratejant-lo al nombre de dies en vigència de cada exercici, i es mantindria la duració prevista.  
La distribució pressupostària per províncies mensual i anual seria:  
  
Províncies Total pressupost x mes Total pressupost any  
L1 Castelló 7.233,35 86.800,25  
L2 València 6.965,60 83.587,25  
L 3 Alacant 4.432,20 53.186,34  
Total 18.631,91 875.847,84  
  
  
I per aplicacions pressupostàries seria:  
  
Lots Aplicació pressupostària Import juliol-desembre 2017 Import gener-juny 2018 Import mensual  
Lot 1 86.20.94.2787.167.02.0 6.078,15 6.078,15 1.013,03  
 35.92.68.6238.368.62.7 20.900,31 20.900,31 3.483,38  
 68.35.48.9970.103.79.6 15.675,23 15.675,23 2.612,54  
 02.11.80.9081.076.45.4 746,44 746,44 124,41  
Lot 2 43.08.77.7220.719.25.1 3.511,78 3.511,78 585,30  
 83.40.89.1423.490.26.6 6.223,84 6.223,84 1.037,31  
 38.80.24.1187.104.13.5 6.745,39 6.745,39 1.124,23  
 45.97.01.3693.226.16.1 6.641,08 6.641,08 1.106,85  
 37.00.27.9753.517.92.6 973,56 973,56 162,26  
 GRAL. VALENCIA 8.449,13 8.449,13 1.408,19  
 56.60.46.3921.010.18.5 5.250,28 5.250,28 875,05  
 95.84.98.4854.430.84.6 3.650,86 3.650,86 608,48  
 66.06.32.8667.240.43.5 347,70 347,70 57,95  
Lot 3 68.59.57.4612.868.49.8 4.371,48 4.371,48 728,58  
 29.27.83.8062.153.16.7 5.048,02 5.048,02 841,34  
 41.43.06.4451.871.80.6 7.025,59 7.025,59 1.170,93  
 15.21.26.2108.680.22.5 4.735,77 4.735,77 789,30  
 71.24.29.8675.243.73.9 4.215,36 4.215,36 702,56  
 48.76.69.7374.438.14.6 1.196,95 1.196,95 199,49  
 Total 111.786,78 224.405,92 18.631,15  
  
  
  
Als efectes de l'aplicació de les disposicions de l'article 106.2 del Tractat de Funcionament de la Unió Europea, la present convocatòria no està sotmesa al règim de notificacions d'ajudes de l'Estat.  
  
  
8. Criteris i sistema de selecció  
8.1.En la present convocatòria es constituirà una comissió tècnica per a la valoració de les sol·licituds presentades, de conformitat al qu preveu l'article 8.4 Ordre 3/2017, d'1 de març, de la Conselleria de Sanitat Universal i Salut Pública, per a l'emissió d'informe sobre el compliment dels requisits i la idoneïtat de l'entitat pública o privada sense ànim de lucre, si és el cas, per a realitzar la prestació sanitaria objecte de concertació.  
8.2. L'informe sobre el compliment dels requisits establits per a la concertació de prestació d'un determinat servei servirà de justificació per a la corresponent proposta d'acord d'acció concertada.  
  
8.3. Els criteris de selecció de les sol·licituds tindran una puntuació màxima de 100 punts, que es distribuiran de la manera següent:  
a) Implantació en la mateixa localitat o àrea geogràfica on es prestarà el servei: 5 punts.  
b) Estructura i serveis que presta l'entitat: fins a 5 punts. Dels quals es podran atorgar fins a 25 punts atenent els mitjans materials i instal·lacions amb què es compta; i fins a 25 punts atenent l'estructura organitzativa del personal, inclosa la distribució de personal del servei, suplent o de guàrdia.  
c) Anys d'experiència acreditada en la gestió de serveis d'aquest tipus: fins a 10 punts.  
d) Memòria de planificació, coordinació i bones pràctiques amb les adjudicatàries del contracte del servei de tractament de la malaltia renal crònica avançada mitjançant hemodiàlisi, expedient número 231/2016: fins a 10 punts  
e) Oferta econòmica del servei o serveis oferits, i es desglossarà, si és el cas, l'IVA: 50 punts.  
f) Relació nominal de la plantilla de personal del servei, on s'especificarà el tipus de contracte, la duració i l'antiguitat en l'empresa, segon l'annex II de la resolució d'aquesta convocatòria: Es prioritzaran els contractes de col·lectius més desfavorits, així com l'estabilitat i duració en l'ocupació: fins a 5 punts.  
g) Bones pràctiques socials i gestió de personal, a través de la creació d'ocupació per a persones amb un grau de discapacitat igual o superior al 33 % i promoció de la igualtat efectiva d'homes i dones en el mercat de treball: 15 punts.  
Per a la valoració d'aquests criteris de selecció es tindrà en compte la documentació presentada en l'apartat 4 d'aquesta convocatòria.  
8.4. En cas d'empat de la puntuació obtinguda per dues o més entitats a què haguera correspost la màxima puntuació, tindran preferència, en la selecció dels acords d'acció concertada corresponents, les propostes de les entitats que, en la solvència tècnica, presenten un pla d'igualtat prèviament aprovat per qualsevol administració pública o òrgan competent.  
8.5. En les ofertes finals de l'apartat c, es valorarà fins a 10, mitjançant una fórmula de proporció directa. S'atorgarà la màxima puntuació al nombre més gran d'anys d'experiència acreditada. Es valorarà la resta d'ofertes mitjançant proporcionalitat directa amb l'anterior, i s'aplicarà la formula següent:  
  
10 x IOV  
 IOME   
  
  
on:  
10: és la màxima puntuació assignada al criteri anys.  
IOME: és el nombre d'anys de l'oferta major.  
IOV: és el nombre d'anys de l'oferta a valorar.  
  
8.6. En les ofertes finals de l'apartat e, es valorarà fins a 50, mitjançant una fórmula de proporció inversa. S'atorgarà la màxima puntuació a l'oferta econòmica més baixa. Es valorarà la resta d'ofertes mitjançant proporcionalitat inversa amb l'anterior, i s'aplicarà la formula següent:  
  
  
50 x IOME  
 IOV   
  
  
on:  
50: és la màxima puntuació assignada al criteri preu.  
IOME: és l'oferta més econòmica.  
IOV: és l'import de l'oferta a valorar.  
  
8.7 La valoració de les ofertes finals de la resta d'apartats es realitzarà per mitjà d'una fórmula de proporció directa.  
  
9. Comissió tècnica de valoració  
La comissió tècnica de valoració és l'encarregada d'estudiar i examinar totes les sol·licituds que prèviament hagen admés a tràmit els serveis tècnics de la Direcció General d'Assistència Sanitària i emetre un informe que ha de servir de base a l'òrgan instructor per a elaborar la proposta de resolució. En aquest informe, la Comissió Tècnica Avaluadora ha d'establir la llista ordenada per puntuació de les possibles entitats beneficiàries.  
Aquesta Comissió estarà integrada:  
a) President: director general d'Assistència Sanitària i president suplent: subdirector general de Planificació i Organització Assistencial.  
  
b) Vocals: 2 tècnics de les direccions generals d'Assistència Sanitària(titulars i suplents) i 2 tècnics de la subdirecció de Recursos Econòmics (titulars i suplents).  
c) Secretària: la cap del servei de Gestió de Fundacions, Consorcis i Prestacions Externes. Suplent: la cap del servei de Gestió Pressupostària.  
  
10. Garanties de compliment dels acords d'acció concertada  
1. La Conselleria de Sanitat Universal i Salut Pública durà a terme de manera periòdica l'avaluació de l'execució del present acord d'acció concertada, a través de la Comissió de Seguiment.  
2. Els centres i serveis objecte d'aquesta acció concertada estaran sotmesos a les actuacions de control i inspecció que es duguen a terme des de la Conselleria de Sanitat Universal i Salut Pública per a assegurar-ne el correcte compliment.  
3. Aquelles qüestions litigioses que puguen derivar-se d'aquest acord d'acció concertada seran resoltes per la consellera de Sanitat Universal i Salut Pública, sense perjuí que, una vegada esgotada la via administrativa, puguen sotmetre's a la jurisdicció contenciosa administrativa.  
  
11. Causes de resolució  
Són causes de resolució dels acords d'acció concertada les següents:  
  
a) L'acord mutu de les parts, manifestat amb una antelació de tres mesos per a garantir la continuïtat del servei.  
b) L'incompliment greu de les obligacions derivades de l'acord d'acció concertada per part de l'Administració o d'aquell que siga titular del servei, amb el requeriment previ per a exigir el compliment de les obligacions que se'n deriven.  
c) El venciment del termini de duració de l'acord d'acció concertada, llevat que se n'acorde la pròrroga o renovació.  
d) L'extinció de la persona jurídica a què corresponga la titularitat.  
  
e) La revocació de l'acreditació, homologació o autorització administrativa de l'entitat concertada o dels serveis de l'acció concertada.  
  
f) El cessament voluntari, degudament autoritzat, de l'entitat concertada en la prestació del servei.  
g) La inviabilitat econòmica de la persona titular de l'acord d'acció concertada, constatada pels informes d'auditoria que se sol·liciten.  
  
h) La negació a atendre pacients derivats per l'Administració o la prestació de serveis concertats no autoritzats per aquesta.  
i) La sol·licitud d'abonament a persones receptores dels serveis o prestacions complementàries quan no hagen sigut autoritzades per l'Administració.  
j) La infracció de les limitacions a la contractació o cessió de serveis concertats.  
Una vegada declarada l'extinció de l'acord d'acció concertada, per part de l'Administració concertant s'adoptaran les mesures necessàries per a garantir la continuïtat de la prestació del servei de què es tracte.  
  
  
12. Límits a la contractació o cessió de serveis concertats  
S'autoritza la col·laboració amb tercers sempre que aquesta recaiga sobre serveis objecte d'aquesta acció concertada. S'haurà d'indicar en la memòria els serveis que es volen contractar que no podran ser superiors al 50 % de l'import econòmic anual de l'acord.  
  
13. Jurisdicció competent  
Aquelles qüestions litigioses que puguen derivar-se dels acords d'acció concertada realitzats seran resoltes per l'òrgan que va autoritzar l'acord d'acció concertada, sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
  
  
  
ANNEX III  
Document de condicions tècniques i administratives per a la gestió, l'organització i la tramitació de desplaçaments de persones en tractament de la malaltia renal crònica avançada mitjançant hemodiàlisis amb entitats contractades amb la Conselleria de Sanitat Universal i Salut Pública.  
  
1. Contingut dels serveis i delimitació de les prestacions.  
El present acord d'acció concertada té per objecte la gestió, l'organització i la tramitació dels desplaçaments de persones en tractament de la malaltia renal crònica avançada mitjançant hemodiàlisi en centres contractats per la CSUSP des del seu domicili al centre de tractament i el seu retorn al domicili, i també els trasllats de pacients al seu hospital de referència, no urgents o que no requerisquen assistència tècnica sanitària, en els termes que estableixen l'Ordre, de 26 d'abril de 2002, de la Conselleria de Sanitat, per la qual es regula el transport no concertat d'usuaris i dietes d'hostalatge i manutenció en l'àmbit de la Comunitat Valenciana i la Resolució de 27 de juny de 2011, de la Conselleria de Sanitat, per la qual s'actualitzen les tarifes de reembossament de transport no concertat d'usuaris en l'àmbit de la Comunitat Valenciana.  
  
S'exclou de l'objecte d'aquesta convocatòria el transport sanitari terrestre corresponent als expedients de contractació 154/2013 i 179/2017.  
  
2. Àmbit i cobeartura de la prestació concertada.  
El present acord d'acció concertada per a la gestió, organització i tramitació dels desplaçaments de les persones que tenen la condició d'assegurat o beneficiari de conformitat amb el que estableix el Reial decret 1192/2012, de 3 d'agost, pel qual es regula la condició d'assegurat i de beneficiari a efectes de l'assistència sanitària a Espanya, amb càrrec a fons públics, a través del Sistema Nacional de Salut, i també els pacients, als quals s'aplica el Decret llei 3/2015, de 24 de juliol, del Consell, pel qual es regula l'accés universal a l'atenció sanitària a la Comunitat Valenciana, que residisquen a la Comunitat Valenciana i que tinguen prescrit, per un facultatiu autoritzat, la necessitat d'aquest transport.  
Així mateix, cal atendre els pacients derivats d'altres comunitats autònomes de conformitat amb el que estableix la Llei 3/2003, de 28 de maig, de Cohesió i Qualitat del Sistema Nacional de Salut, i també pacients comunitaris o extracomunitaris d'acord amb el que estableixen els reglaments comunitaris de coordinació de Sistemes de Seguretat Social o convenis bilaterals subscrits per l'Estat Espanyol en matèria d'assistència sanitària.  
En l'actualitat el nombre aproximat de pacients dependents dels hospitals de gestió directa de la Comunitat Valenciana i en tractament en centres d'hemodiàlisi contractats en l'expedient 231/2016, és de 2.120, distribuïts en 16 departaments de Salut, inclòs el CHGV, que es correspon aproximadament amb 330.720 sessions.  
  
3. Òrgan proponent de l'acció concertada.  
Direcció General d'Assistència Sanitària, tal com assenyala l'article 7 del Decret 156/2015, de 18 de setembre, del Consell, pel qual s'aprova el Reglament Orgànic i Funcional de la Conselleria de Sanitat Universal i Salut Pública.  
  
4. Òrgan d'instruccció.  
L'òrgan d'instrucció del procediment és la Direcció General de Recursos Humans i Econòmics  
  
5. Servei.  
La previsió del nombre total de pacients i serveis a concertar en l'àmbit territorial, per províncies, a la Comunitat Valenciana és la següent:  
  
Lots Pacients Serveis  
L 1 Castelló 407 63.492  
L 2 València 1.407 239.810  
L 3 Alacant 511 79.716  
Total 2.275 475.283  
  
Ha d'entendre's que l'estimació dels serveis (156 per any i pacient) que consta en aquesta convocatòria té com a finalitat facilitar als possibles sol·licitants la composició i el dimensionament de la proposta d'acció concertada, però no ha de suposar en cap cas una obligació per part de l'Administració que no està obligada a requerir aquest nombre de serveis al llarg de la vigència de l'acord.  
  
6. Sistema i requisits per a l'accés.  
6.1. Inclusió en el servei:  
Els pacients, als quals se'ls haja prescrit tractament d'hemodiàlisi i transport, corresponents als departaments de salut de gestió directa de la Comunitat Valenciana i al Consorci Hospital General Universitari de València, d'altres comunitats o extracomunitaris podran incorporar-se al servei objecte d'aquest acor d'acció concertada quan complisquen els els requisits següents:  
  
Que el tractament estiga prescrit per un facultatiu autoritzat, en els termes de l'apartat 2n.  
Que el tractament es realitze en un centre sanitari contractat per la Conselleria de Sanitat Universal i Salut Pública.  
La inclusió del pacient en aquest acord d'acció concertada serà voluntària, i ha de quedar constància expressa d'aquesta per part del pacient o del seu representant legal en cas de menors o incapacitats, en els termes que estableix l??article 6 de l'Ordre de 26 d'abril de 2002.  
  
La inclusió en aquest acord exclou la utilització d'altres mitjans de transport, sense renúncia expressa a aquest.  
6.2. Instruccions   
a) Els serveis de nefrologia dels departaments de salut indicats han de realitzar la proposta d'inclusió de pacients al centre contractat tant del tractament d'hemodiàlisi com del transport.  
b) Els pacients han d'acudir als centres d'hemodiàlisi contractats i aquests han de verificar els requisits del pacient i han comunicar a l'entitat concertada l'autorització d'inclusió amb aquestes dades, com a mínim:  
Nom i cognoms del pacient.  
Domicili d'inici del trasllat i telèfons de contacte.  
Departament de salut prescriptor.  
Torn de tractament.  
c) L'entitat concertada, després de la gestió amb el centre d'hemodiàlisi, ha de comunicar al pacient i al centre d'hemodiàlisi la ruta i l'horari establits per al tractament i el mitjà de desplaçament.  
d) Les comunicacions entre els centres d'hemodiàlisi i les entitats concertades s'han de fer amb els mitjans de comunicació que garantisquen la protecció de dades de caràcter personal dels pacients.  
Per a una gestió correcta dels trasllats dels pacients, cal fer reunions i contactes mensuals entre les entitats concertades i els adjudicataris dels centres contractats per a verificar els trasllats i resoldre incidències. Especialment han de ser objecte de coordinació els torns de tractament amb els trasllats a fi d'afavorir l'atenció sanitària dels pacients.  
  
Els trajectes poden agrupar fins a quatre/sis pacients per vehicle, i s'estableixen les rutes. Els itineraris de cada ruta són variables tot per adaptar-se al domicili de residència dels pacients o municipis, a la ubicació dels centres d'hemodiàlisi de destinació i als horaris de recollida, tractament i presència dels pacients en el centre sanitari.  
  
Per a mesurar i analitzar la satisfacció dels pacients als quals presta servei, l'entitat concertada ha de realitzar una enquesta anual de satisfacció dels pacients, que s'ha d'incorporar a la memòria final. Aquesta enquesta ha de ser la mateixa per a cada entitat concertada dels distints lots, i els paràmetres a considerar són definits i aprovats per la comissió de seguiment.  
No obstant això, aquells pacients que tenint prescrit transport, no hagen subscrit el document d'inclusió previst en l'apartat 8.1 i vulguen sol·licitar-lo, han d'adreçar-se al seu centre d'hemodiàlisi i aquest ho comunicarà a l'entitat concertada per a la tramitació i inclusió.  
Els pacients sense prescripció de transport o aquells que hagen de canviar la modalitat de transport, han d'adreçar-se al centre d'hemodiàlisi per a sol·licitar la inclusió o el canvi, que es comunicarà a l'entitat concertada.  
  
7. Obligacions.  
7.1. Obligacions de les entitats concertades  
Les entitats concertades assumeixen, mitjançant la firma de l'acord d'acció concertada, les obligacions següents:  
a) Rebre les propostes de transport dels pacients.   
b) Organitzar els desplaçaments i les rutes amb el centre d'hemodiàlisi.  
c) Comunicar el mitjà, l'horari i la ruta al centre d'hemodiàlisi i al pacient  
d) Preparar, si és el cas, les relacions de desplaçaments a favor de l'entitat concertada i la documentació corresponent.  
e) Supervisar, en coordinació amb els centres d'hemodiàlisi les rutes de trasllats de pacients i també un pla de contingències que cobrisca imprevists en els desplaçaments.  
f) Mantindre una base de dades de rutes i desplaçaments actualitzats.  
g) Realitzar l'enquesta anual de satisfacció dels pacients, aprovada per la comissió de seguiment.  
h) Complir les accions contingudes en la memòria presentada de planificació, coordinació i bones pràctiques amb les adjudicatàries del contracte del servei de tractament de la malaltia renal crònica avançada mitjançant hemodiàlisi.  
i) Acceptar i col·laborar en les actuacions de control i comprovació que puguen realitzar els òrgans competents, aportant tota la informació i documentació que siga requerida en l'exercici de les actuacions anteriors.  
j) Presentar a la Conselleria de Sanitat Universal i Salut Pública una memòria de seguiment de cada una de les actuacions realitzades en l'àmbit del present acord d'acció concertada.  
k) Les entitats concertades tenen l'obligació de vetlar perquè els desplaçaments es realitzen sempre amb empreses autoritzades com cal per al transport públic de persones, coordinades amb les adjudicatàries del contracte per al tractament de la malaltia renal crònica avançada mitjançant hemodiàlisi.  
l) Remetre mensualment la documentació següent:  
- Relació dels pacients inclosos en el Server, degudament codificats als efectes de la Llei orgànica 15/1999, de 13 de desembre, nombre dels desplaçaments i torn de tractament.  
- Base de dades amb la relació de trajecte-ruta efectuat pels pacients en què conste el nom de rutes urbanes, el nombre, el trajecte i els quilòmetres de les rutes interurbanes. Aquesta relació serà contrastada i validada amb els centres sanitaris on els pacients reben el tractament, abans de la seua acceptació.  
- Factura mensual en què conste nombre de pacients i mitjà de desplaçament i tarifes aplicables a cada un dels casos i l'import de gestió corresponents a l'entitat i el llistat de totes aquelles contingències especials que s'hagen produït.  
7.2. Exclusió del servei.  
Qualsevol pacient pot finalitzar la seua inclusió en aquest servei de forma voluntària, realitzant-ho de forma expressa davant de l'entitat concertada, que ho posarà en coneixements del centre d'hemodiàlisi.  
7.3. Obligacions de la Conselleria de Sanitat Universal i Salut Pública  
a) Abonar la despesa corresponent a la realització d'aquest acord.  
b) Verificar el compliment i l'efectivitat de les condicions o requisits determinants per a la realització de l'acord.  
c) Realitzar el seguiment, l'avaluació i el control de les actuacions arreplegades en l'acord d'acció concertada.  
  
8. Penalitats.  
Les entitats concertades s'han de fer responsables que els serveis objecte de concert es presten dins del termini previst, en el lloc acordat i d'acord amb les característiques i els requisits establits d'acord amb aquesta resolució. Queden exemptes de responsabilitat en els casos en què el servei no haja sigut possible de realitzar per causes de força major que es puguen justificar.  
A continuació es fixa un sistema taxat de penalitzacions per als supòsits d'incompliment de les obligacions de les entitats concertades que és objecte el present acord, que consisteix en la tipificació d'una sèrie de causes d'incompliment i la graduació en lleus, greus i molt greus, per a finalment penalitzar aquests incompliments.  
Les sancions s'imposaran per acord del director general d'Assistència Sanitària, a proposta de la comissió de seguiment, de la Direcció General d'Alta Inspecció Sanitària o per denúncia, i podran fer-se efectives mitjançant deducció de les quantitats que, en concepte de pagament total o parcial, hagen d'abonar-se a l'entitat concertada. El procediment per a la imposició de sancions serà l'establit en el títol IV de la Llei 39/2015, d'1 d'octubre del procediment administratiu comú de les Administracions públiques.  
Les reduccions i les sancions referides no exclouen la indemnització a què l'Administració puga tindre dret per danys i perjudicis ocasionats imputables a l'entitat concertada.  
8.1. Causes d'incompliment i graduació.  
Es consideren causes d'incompliment de l'acció concertada per a la gestió, organització i tramitació dels desplaçaments de persones en tractament de la malaltia renal crònica avançada mitjançant hemodiàlisi amb centres contractats amb la CSUSP les següents:  
  
S'entén que hi ha un incompliment lleu per part de les entitats concertades, quan s'incomplisquen qualsevol de les condicions d'execució de caràcter obligatori establides en la clàusula 7 del present document de condicions tècniques i administratives, en el període d'un any.  
  
Es considera incompliment greu quan s'incomplisquen dues de les condicions d'execució de caràcter obligatori establides en la clàusula 7 del present document de condicions tècniques i administratives, en el període d'un any.  
Es considera incompliment molt greu quan s'incomplisquen tres o més de les condicions d'execució de caràcter obligatori establides en la clàusula 7 del document de condicions tècniques i administratives en el període d'un any.  
8.2. Responsabilitats per incompliment.  
Sense perjudici de la facultat de l'administració autonòmica sanitària de resolució de l'acord per incompliment, s'estableix una minoració de la liquidació mensual consistent en:  
Per incompliments lleus, fins a un màxim d'un 2 % del pressupost total anual de l'acció concertada.  
Per incompliments greus, fins a un màxim d'un 5 % del pressupost total anual de l'acció concertada.  
Per incompliments molt greus, fins a un màxim d'un 10 % del pressupost total anual de l'acció concertada i la resolució del contracte.  
  
8.3. Tramitació.  
A) Inici  
L'expedient s'ha d'incoar sempre d'ofici, per acord de l'òrgan proponent de la present acció concertada a proposta d'algun dels òrgans següents:  
Les comissions de seguiment  
L'alta inspecció de serveis sanitaris  
Les propostes d'actuació d'aquests òrgans també poden iniciar-se d'ofici, després de fer els oportuns esbrinaments sobre aquelles reclamacions o queixes d'usuaris que es referisquen al funcionament de l'acció concertada.  
B) Instrucció:  
L'òrgan proponent de la present acció concertada, a la vista de les actuacions dutes a terme, ha d'acordar l'inici de l'expedient o l'arxivament de les actuacions, i per a això ha de designar l'òrgan instructor de l'expedient, en el departament de salut corresponent on s'haja produït el fet causant de l'incompliment.  
En l'acord d'inici del procediment, es pot disposar l'acumulació a altres amb què guarde identitat substancial o íntima connexió. Contra l'acord d'acumulació no procedirà cap recurs.  
L'acord d'iniciació de l'expedient s'ha de comunicar a l'entitat concertada i a l'òrgan instructor designat.  
Un cop rebut l'expedient per l'òrgan instructor, aquest ha de realitzar les actuacions que crega oportunes per a l'esclariment dels fets, si s'escau, com ara preses de declaracions a testimonis, representants de treballadors i/o voluntaris de l'entitat concertada, petició de documents, etc.  
Una vegada realitzats els esbrinaments previs, cal formular a l'entitat concertada un escrit de càrrecs en el qual, mitjançant una redacció clara i concisa, es consigne, almenys, la informació següent:  
  
Descripció dels fets que se li imputen.  
Extractes de les actuacions dutes a terme.  
Qualificació provisional dels incompliments presumptament comesos.  
A partir de la notificació de l'escrit de càrrecs, l'entitat interessada disposa d'un termini de 10 dies hàbils per al tràmit de vista de l'expedient contradictori, amb dret a obtenció de còpies de documents continguts en aquest, i per formular totes les al·legacions que considere oportunes en defensa dels seus interessos.  
Un cop s'hagen rebut les al·legacions o haja transcorregut el termini per a la seua presentació sense que s'hagueren presentat, l'òrgan instructor ha de formular una proposta de resolució en què s'eleve a definitiva la qualificació provisional de l'incompliment.  
C) Resolució  
La resolució correspondrà a la Direcció General d??Assistència Sanitària. L'expedient ha de quedar resolt en el termini màxim de tres mesos des de la incoació.  
D) Recursos  
Les resolucions adoptades per l'òrgan competent en aplicació del règim de faltes i sancions previstes en aquest document de condicions tècniques i administratives posen fi a la via administrativa, i només és possible el recurs de reposició davant del mateix òrgan que va dictar la resolució.  
E) Execució  
Les resolucions adoptades en aplicació d'aquest règim d'incompliments i imposició de penalitats són immediatament executives, sense perjudici del que estableix l'article 117 de la Llei 39/2015, d'1 d'octubre, del procediment administratiu comú de les administracions públiques.  
L'execució de les resolucions, l'ha de dur a terme el departament econòmic del departament de salut corresponent o, si és el cas, la direcció territorial competent, mitjançant la minoració de la liquidació del mes següent al qual s'haja dictat la resolució en la quantia que en aquesta es determine, en funció de la gravetat de l'incompliment, segons el que estableix aquest document de condicions tècniques i administratives  
  
  
9. Comissió de seguiment.  
Es constituirà la Comissió de Seguiment per a l'avaluació de l'acord en l'àmbit de la Comunitat Valenciana, prevista en l'article 9.2.m De l'Orde 3/2017, d'1 de març de la Conselleria de Sanitat Universal i Salut Pública.  
9.1. Composició.  
La composició de la comissió de seguiment, la periodicitat de les reunions i les seues normes de funcionament, les estableix una resolució de l'òrgan instructor del procediment de la Conselleria de Sanitat Universal i Salut Pública (DG Recursos Humans i Econòmics), adaptant-se a allò que s'ha establit per als òrgans col·legiats, en els articles 15 i següents de la Llei 40/2015 d'1 d'octubre de règim jurídic del sector públic. A aquesta comissió poden assistir els representants de les entitats concertades amb veu però sense vot.  
9.2. Funcions.  
a) Realitzar el seguiment sobre el compliment de les clàusules de l'acord d'acció concertada.  
b) Supervisar i actualitzar, si és el cas, els documents normalitzats de petició i comunicació.  
c) Analitzar suggeriments, queixes o agraïments, en l'àmbit de la Comunitat i proposar millores.  
d) Avaluar les memòries anuals de les entitats concertades sobre l'execució de les actuacions realitzades, incidències, temps de resposta, etc.  
e) Establir millores i perfeccionament en els sistemes de gestió i de control de l'activitat.  
f) Establir els controls de qualitat addicionals que es consideren necessaris a fi de garantir l'adequada prestació sanitària i qualitat assistencial.  
g) Conéixer les discrepàncies que puguen sorgir entre les entitats concertades i els centres d'hemodiàlisi contractats i realitzar propostes de millora.  
h) Proposar la imposició de sancions.  
i) Totes les funcions addicionals que determine la Conselleria de Sanitat Universal i Salut Pública.  
10. Informació confidencial i termini de confidencialitat.  
Les entitats han de respectar el caràcter confidencial d'aquella informació a què tinga accés durant l'execució de l'acord que per la seua naturalesa haja de ser tractada com a tal. Aquest deure s'ha de mantindre durant un termini de cinc anys i indefinidament en el cas que es tracte d'informació clínica o mèdica dels pacients. D'altra banda les entitats poden assenyalar en la seua oferta aquells aspectes que consideren confidencials.  
Tots els resultats derivats de l'aplicació de l'acord han de ser de caràcter estrictament confidencial entre les entitats concertades i la Conselleria de Sanitat Universal i Salut Pública, per la qual cosa les persones relacionades amb aquells han de garantir aquest principi de confidencialitat. En tot cas cal ajustar-se al que disposa la legislació vigent sobre protecció de dades.  
  
11. Obligació de subscripció d'assegurances de responsabilitat civil.  
Les entitats han d'acreditar amb antelació a la formalització de l'acord haver constituït un assegurança de responsabilitat civil que garantisca els danys ocasionats tant a tercers com a les pròpies institucions sanitàries o el seu personal per la seua gestió, almenys per el 20 % de l'import anual de l'acord d'acció concertada que subscriguen.  
L'àmbit temporal de la pòlissa ha de comprendre tots els fets produïts durant la seua vigència, encara que es reclamen amb posterioritat. Aquest període de descobriment no pot ser inferior a un any, a comptar des de la finalització de l'acord, incloses les pròrrogues, si és el cas.  
  
12. Determinació del preu.  
12.1 Pressupost  
El pressupost màxim de l'acord s'ha determinat considerant el valor estimat total de les prestacions per al període d'un any: de l'1 de gener de 2017 al 31 de desembre de 2017, i ascendeix a:  
  
Pressupost de l'acord 01/2017 € 12/2017  
Pres. acció concertada 223.573,84 -  
  
  
12.2. Determinació del preu.  
Pressupost d'entitat concertada, Per al càlcul del pressupost d'aquest apartat, s'han determinat unes despeses d'infraestructura i de personal que varien segons el lot. Aquestes despeses, inclòs el personal necessari, oscil·len entre els cinquanta-tres mil i els huitanta-set mil euros anuals.  
  
El pressupost de l'acord d'acció concertada s'ha calculat prenent com a base les necessitats de gestió, organització i tramitació dels desplaçaments de persones en tractament de la malaltia renal crònica avançada mitjançant hemodiàlisi en centres contractats per la CSUSP des del seu domicili al centre de tractament i el seu retorn al domicili.  
  
  
Lot Cost serveis Pacients estimats Pres. x pac. estim. any Càpita x pac. mes  
L2 València 86.800,25 - 908 96 - 8 -  
L3 Alacant 83.587,25 - 277 075 - 20 -  
L1 Castelló 53.186,34 - 376 708 - 17 -  
Total 223.573,84 - 1521      
  
  
13. Sistema de pagament.  
Dades que han de constar en la factura:  
Òrgan administratiu amb competències en matèria de comptabilitat pública: Intervenció Delegada de la Conselleria de Sanitat Universal i Salut Pública.  
Identificació de l'òrgan de contractació: director general de Recursos Humans i Econòmics.  
Destinatari: Els departaments de Salut i les direccions territorials  
  
Enllaç d'accés als codis Dir 3 de la Conselleria de Sanitat Universal i Salut Pública:   
http://www.ge-factura.gva.es/web/ge-factura  
La manera i i la forma de facturar serà la que establisca la Conselleria de Sanitat Universal i Salut Pública en cada moment, la qual ha d'estar subjecta als canvis dels sistemes d'informació que s'implanten en cada període de temps.  
Abans del dia 10 de cada mes natural, les entitats concertades han de presentar, davant de la direcció econòmica de cada Departament de Salut de gestió directa del lot a què pertanga cada pacient, les factures pels serveis prestats, en el mes immediatament anterior a què es referisca en aquesta, perquè es procedisca al seu pagament  
  
Les entitats concertades, així mateix, han de presentar en les direccions territorials de cada província les factures corresponents als pacients d'altres comunitats autònomes i estrangers als quals se'ls haja autoritzat el desplaçament.  
Respecte als desplaçats dins de la Comunitat Valenciana, l'entitat concertada que preste el servei, amb l'autorització prèvia, ha de presentar la factura directament en el Departament de Salut. No ha d'atendre les factures per serveis prestats que no vagen acompanyades per les autoritzacions corresponents.   
Les entitats concertades han de presentar les relacions de pacients juntament amb la documentació justificativa dels seus desplaçaments, en les direccions territorials, per a l'abonament dels corresponents trasllats, en els termes de l'Ordre de 26 d'abril de 2002.  
Per a poder realitzar un seguiment de l'acord a nivell econòmic, les dades han de ser remeses al servei de gestió de fundacions, consorcis i prestacions externes de la Direcció General de Recursos Humans i Econòmics, una vegada presentada la factura en el Registre unificat de factures, i no més de set dies després. El format ha de ser el de full de càlcul Excel i amb la mateixa estructura que figura en l'apèndix I.  
  
Si per qualsevol causa s'ha de regularitzar alguna factura, cal remetre aqueixes mateixes dades al Servei de gestió de fundacions, consorcis i prestacions externes i al Departament de salut corresponent.  
Les factures registrades i no abonades dins dels terminis prevists en l'article 22 de la Llei 1/2015, de la Generalitat Valenciana, generen interessos de demora des de la reclamació per escrit del compliment de l'obligació, en els termes que preveu l'article 16 de l'esmentada llei.  
  
  
14. Revisió de les condicions económiques.  
Durant la vigència de l'acord, per augment o disminució de la demanda per raons assistencials, es pot requerir a les entitats concertades una reordenació o un reajustament a l'alça o a la baixa dels recursos disponibles en cada una de les províncies, conformement amb les condicions previstes en el present acord sense que això supose una modificació de l'acord.  
  
València, 2 de maig de 2017.- El director d'Assistència Sanitària: Rafael Sotoca Covaleda.  
  
  
Apèndix i al document de condiciones tècniques i administratives  
Entitat concertada    
Núm. Factura    
Data factura    
Import    
Departament    
Nre. Pacients\*    
   
Cost càpita entitat concertada    
   
Classificació de pacients Nombre  
Propis    
Desplaçats comunitat valenciana    
Desplaçats d'altres comunitats autònomes    
Estrangers    
Reassignats    
   
\* Es considera que és el nombre de persones que han fet servir el desplaçament per al tractament d'hemodiàlisi durant el període facturat, independentment del nombre de sessions rebudes.